CELEX: 62021TN0054
Language: mt
Date: 2021-01-29 00:00:00
Title: Kawża T-54/21: Rikors ippreżentat fid-29 ta’ Jannar 2021 – OHB System vs Il-Kummissjoni

15.3.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 88/42
            
         
      Rikors ippreżentat fid-29 ta’ Jannar 2021 – OHB System vs Il-Kummissjoni
      (Kawża T-54/21)
      (2021/C 88/56)
      Lingwa tal-kawża: il-Ġermaniż
      
         Partijiet
      
      
         Rikorrent: OHB System AG (Bremen, il-Ġermanja) (rappreżentant: W. Würfel, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenuta dwar in-nuqqas ta’ attribuzzjoni lir-rikorrenti tal-kuntratt relatat mas-sejħa għal offerti 2018/S 091-206089 kif ukoll id-deċiżjoni dwar l-attribuzzjoni lil kompetituri tal-kuntratt relatat mas-sejħa għal offerti 2018/S 091-206089;
               
            
                  —
               
               
                  tordna lill-konvenuta tipproduċi l-fajl tal-għoti tal-kuntratt u tagħti lir-rikorrenti aċċess komplet għall-fajl;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
               
                  1.
               
               
                  L-ewwel motiv: esklużjoni mandatorja ta’ kompetitur
                  
                              —
                           
                           
                              Il-konvenuta kellha teskludi lill-kompetitur li ġie attribwit il-kuntratt mill-proċedura ta’ sejħa għal offerti. Matul il-proċedura ta’ sejħa għal offerti, impjegat ta’ kariga għolja tar-rikorrenti kiseb funzjoni ta’ kariga għolja mal-kompetitur. Huwa kellu għarfien tal-kontenut u tal-bażijiet tal-offerta tar-rikorrenti u minkejja dan kien involut fl-offerta tal-kompetitur.
                           
                        
                              —
                           
                           
                              Għaldaqstant, hemm motiv ta’ esklużjoni minħabba ftehim antikompetittiv u tentattiv sabiex tinkiseb informazzjoni kunfidenzjali (Artikolu 136(1)(c), punti (iii) u (v), Artikolu 136(2) u Artikolu 136(4) tar-Regolament Finanzjarju). Il-konvenuta illegalment naqset milli tispjega l-motivi għal din l-esklużjoni u ma eskludietx lill-kompetitur.
                           
                        
                              —
                           
                           
                              Barra minn hekk, hemm ksur tal-prinċipju tal-ugwaljanza fit-trattament fil-qasam tal-għoti tal-kuntratti, b’mod speċifiku l-prinċipju tas-segretezza tal-kompetizzjoni. Skont il-ġurisprudenza tal-Qorti tal-Ġustizzja, offerti li ma jkunux ġew sottomessi b’mod awtonomu u indipendenti minn offerti oħra ma jistgħux jittieħdu inkunsiderazzjoni.
                           
                        
            
               
                  2.
               
               
                  It-tieni motiv: offerta anormalment baxxa
                  
                              —
                           
                           
                              Il-konvenuta kisret id-dispożizzjonijiet relatati mal-offerti anormalment baxxi. Hija kellha teżamina l-offerta tal-kompetitur u teskludiha fl-assenza ta’ spjegazzjoni sodisfaċenti tal-offerta baxxa. Il-prezz tal-offerta tal-kompetitur huwa sostanzjalment iktar baxx mill-prezz tal-offerta tar-rikorrenti u tal-kompetitur l-ieħor.
                           
                        
            
               
                  3.
               
               
                  It-tielet motiv: żball ta’ evalwazzjoni waqt l-evalwazzjoni tal-offerta
                  
                              —
                           
                           
                              L-evalwazzjoni tal-offerta tikser il-prinċipji ta’ trasparenza, ta’ proporzjonalità, ta’ ugwaljanza fit-trattament u ta’ nondiskriminazzjoni fil-qasam tal-għoti ta’ kuntratti (Artikolu 160(1) tar-Regolament Finanzjarju). Anki b’kunsiderazzjoni għas-setgħa diskrezzjonali tal-awtorità kontraenti, l-evalwazzjoni ma hijiex legalment tenibbli. Din hija bbażata diversi drabi fuq premessi fattwali żbaljati kif ukoll fuq kunsiderazzjonijiet irraġonevoli u arbitrarji dwar allegati “Weak Points” fl-offerta tar-rikorrenti.
                           
                        
            
               
                  4.
               
               
                  Ir-raba’ motiv: assenza ta’ deċiżjoni awtonoma tal-konvenuta
                  
                              —
                           
                           
                              Il-konvenuta naqset milli twettaq l-obbligu tagħha li tadotta deċiżjoni awtonoma dwar l-offerta preżenti. Sempliċi konferma a posteriori tar-riżultat tal-evalwazzjoni li jidher fit-TEB Evaluation Report tal-Aġenzija Spazjali Ewropea (ESA) hija inammissibbli. Dan japplika a fortiori fil-każ ta’ dubji dwar ir-regolarità tal-evalwazzjoni u ta’ deċiżjonijiet ta’ attibuzzjoni ta’ kuntratt, li jikkonċernaw tali spejjeż għolja.